করোনাভাইরাস ঠেকাতে সবাইকে সতর্ক করল বিশ্ব স্বাস্থ্য সংস্থা
করোনাভাইরাস ঠেকাতে বিশ্বের সব দেশকে সতর্ক থাকার আহ্বান জানিয়েছে বিশ্ব স্বাস্থ্য সংস্থা (ডব্লিউএইচও)।







ডব্লিউএইচওর জরুরি স্বাস্থ্য কর্মসূচির প্রধান মাইক রায়ান বলেন, এটি অনেক বড় চ্যালেঞ্জ। বৃহস্পতিবার করোনাভাইরাস সম্পর্কে এক জরুরি বৈঠকে এ মন্তব্য করেন তিনি। খবর আলজাজিরা ও বিবিসির।




এদিকে এ ভাইরাস সম্পর্কে আরও জানতে এবং এ ভাইরাস কীভাবে সংক্রমণ হয়, সে বিষয়ে আরও ধারণা নিতে আন্তর্জাতিক বিশেষজ্ঞ দল চীন যাবে বলে জানান মাইক রায়ান।
সম্প্রতি চীন সফর করা ডব্লিউএইচওর মহাপরিচালক তেদ্রোস আধানম জানান, এ ভাইরাস সংক্রমণের পর বেশিরভাগ মানুষের ক্ষেত্রে লক্ষণ ধীরে ধীরে প্রকাশ পায়। প্রায় ২০ শতাংশ মানুষ নিউমোনিয়া ও শ্বাস-প্রশ্বাসের সমস্যায় ভুগছেন।
ডব্লিউএইচওর মহাপরিচালক আরও জানান, চীনের জন্য বিশ্বের সংহতি ও সমর্থন প্রয়োজন এবং এ পরিস্থিতিতে আগের অভিজ্ঞতা থেকে শিক্ষা নিয়ে বর্তমানে একত্র হতে হবে।
এদিকে চীনে করোনাভাইরাসে আক্রান্ত হয়ে মৃত্যুর মিছিল বাড়ছেই। এখন পর্যন্ত ১৭০ জনের মৃত্যু হয়েছে বলে জানা গেছে।
এ ছাড়া করোনাভাইরাসে আক্রান্তের সংখ্যা বেড়ে দাঁড়িয়েছে অন্তত আট হাজার জনে। গত মঙ্গলবার ডব্লিউএইচওর প্রধানের সঙ্গে এক বৈঠকে এ করোনাভাইরাসকে ‘শয়তান’ আখ্যা দিয়ে এর বিরুদ্ধে লড়াইয়ে জয়ী হওয়ার অঙ্গীকার করেছেন চীনের প্রেসিডেন্ট শি জিনপিং।
তিনি বলেন, নতুন করোনাভাইরাস একটি শয়তান। আমরা এ শয়তানকে গুপ্তঘাতক হয়ে থাকতে দিতে পারি না। চীন আন্তর্জাতিক সহযোগিতা জোরদার করবে এবং ভাইরাস প্রতিরোধ কর্মসূচিতে ডব্লিউএইচওর অংশগ্রহণকে স্বাগত জানায়।
এদিকে চীনের উহান শহর থেকে নিজ দেশের বাসিন্দাদের ফেরত নেয়ার প্রক্রিয়া শুরু করেছে জাপান ও যুক্তরাষ্ট্র।
জাপানের পররাষ্ট্রমন্ত্রী জানান, বুধবার উহান থেকে জাপানে ফিরেছেন দেশটির ২০৬ নাগরিক। আরও ৬৫০ জনকে ফিরিয়ে আনতে অতিরিক্ত ফ্লাইটের ব্যবস্থা করা হচ্ছে।
অস্ট্রেলিয়ার প্রধানমন্ত্রী স্কট মরিসনও বুধবার বলেছেন, তার দেশের যেসব নাগরিক হুবেইপ্রদেশ ছাড়তে আগ্রহী, সরকারের পক্ষ থেকে তাদের সহায়তা দেয়া হবে।
তবে এ ক্ষেত্রে শুরুতে হুবেই থেকে ক্রিসমাস দ্বীপে এনে তাদের স্বাস্থ্য পরীক্ষা করা হবে। সেখানে আমাদের বিশেষ একটি মেডিকেল টিম এরই মধ্যে পাঠানো হয়েছে।
শ্রীলংকায় করোনাভাইরাস আক্রান্ত এক রোগী শনাক্ত করা হয়েছে। এর পরই চীনা নাগরিকদের অনঅ্যারাইভাল ভিসা দেয়া বন্ধ করে দিয়েছে দেশটি।
এ ছাড়া চীনের সঙ্গে ব্রিটিশ এয়ারওয়েজের ফ্লাইট বন্ধ করে দিয়েছে যুক্তরাজ্য। বিশ্বের প্রায় ১৬ দেশে এরই মধ্যে ছড়িয়ে গেছে ভাইরাসটি।

করোনাভাইরাস ঠেকাতে বিশ্বের সব দেশকে সতর্ক থাকার আহ্বান জানিয়েছে বিশ্ব স্বাস্থ্য সংস্থা (ডব্লিউএইচও)।